BESLUTNING [1] om situationen i Burundi

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

- der henviser til sine tidligere beslutninger om situationen i Burundi,

- der henviser til Rådets erklæringer om Burundi, navnlig erklæringerne af 26. juli og 19. august 1996,

A. der er forfærdet over kuppet den 25. juli 1996 mod de civile myndigheder, der var blevet demokratisk valgt i juni 1993,

B. der er dybt bekymret over den vedvarende ustabilitet i Burundi og den nylige optrapning af kampene, som fulgte efter major Buyoyas kup,

C. der protesterer over den tvang, der stadig udøves over præsidenten, Sylvestre Ntibantunganya,

D. der er dybt chokeret over mordet på Burundis ærkebiskop, Mgr Ruhuna, i et baghold i Gitea den 9. september 1996, som også krævede to andre ofre,

E. der er dybt bekymret over, at de forskellige mellemstatslige og ikke-statslige organisationer har forladt landet,

F. der er overbevist om, at der må opnås en generel politisk løsning i Burundi, der uden undtagelse inddrager alle de politiske komponenter i landets samfundsliv, herunder også oprørerne, med henblik på at standse optrapningen af volden, fremme stabiliteten og genoprette demokrati i landet,

G. der henviser til, at regionale ledere indførte økonomiske sanktioner mod Burundi efter kuppet for at tvinge major Buyoya til at forhandle med hutu-oprørerne og således stoppe en etnisk borgerkrig, som skal have kostet omkring 150 000 mennesker livet inden for de seneste tre år,

H. der gør opmærksom på det ansvar, der ligger hos nabolandene, som fortsat tolererer fornyet mobilisering af ekstremistiske bander og illegal våbenhandel,

1. fordømmer skarpt kuppet den 25. juli 1996, som bragte major Pierre Buyoya til magten, og kræver genetablering af lov og orden samt af en konstitutionel regering i Burundi;

2. appellerer til alle de berørte parter om at vedtage en øjeblikkelig våbenhvile for at skabe sikre forhold i hele landet og lette den politiske dialog samt indlede direkte drøftelser i tilknytning til Julius Nyereres fredsskabende bestræbelser, navnlig med hensyn til institutionelle anliggender, herunder reformen af de væbnede styrker og af sikkerhedsstyrkerne og retssystemet;

3. opfordrer de relevante europæiske institutioner og medlemsstaterne til ikke at anerkende det nye styre i Bujumbura, men at bestræbe sig på at opnå dialog og genoprette et klima af tillid og sikkerhed;

4. støtter fuldt ud de fredsbestræbelser, der udvises af de regionale ledere, OAU og Julius Nyerere, Tanzanias tidligere præsident, og tilskynder dem til at fortsætte deres arbejde;

5. glæder sig over det pres, som det internationale samfund allerede har lagt på Byuoya-regimet, og støtter den embargo, som de afrikanske nabolande har indført mod Burundi, indtil den konstitutionelle lovlighed er blevet genoprettet;

6. understreger, at denne embargo bør udvides til at omfatte våben og ammunition;

7. fordømmer kraftigt mordet på Burundis ærkebiskop, Mgr Ruhuna, og på to andre personer under bagholdet i Gitega, og opfordrer de lokale myndigheder til at stille de ansvarlige for disse mord for retten; minder i den forbindelse om, at efterforskningerne omkring mordene på udenlandske humanitære og religiøse hjælpearbejdere, navnlig tre medlemmer af Den Internationale Røde Kors Komité og tre italienske missionærer, stadig ikke har givet noget resultat;

8. insisterer på, at FN's Sikkerhedsråd skal tage affære som reaktion på anmodningen fra FN's generalsekretær med hensyn til oprettelsen af en forebyggende styrke i Burundi;

9. glæder sig over, at nogle afrikanske lande har bebudet, at de vil bidrage med tropper til en sådan styrke;

10. advarer regeringerne i nabolandene om, at deres forbindelser med EU vil blive berørt, medmindre de standser enhver støtte - hvad enten af finansiel, logistisk, militær eller politisk art - til ekstremisterne i Burundi;

11. kræver, at de enkeltpersoner, der i henhold til den rapport, som De Forenede Nationers Undersøgelsesudvalg har offentliggjort, var indblandet i mordet på præsident Ndadaye, straks stilles for retten;

12. pålægger sine formænd at sende denne beslutning til AVS-EU-Rådet, Kommissionen, Burundis regering og de øvrige signatarlande til Lomé-konventionen, samt til FN's og OAU's generalsekretærer.